SKRIFTLIG FORESPØRGSEL E-0251/00

af Daniel Hannan (PPE-DE) til Kommissionen

(7. februar 2000)

Om: Erklæring af Liikanen

I Cordis Focus af 4. oktober 1999 citeres kommissær Liikanen for følgende udtalelse: Det er uacceptabelt, at det i Europa koster tre gange så meget og tager syv gange længere tid at starte en ny virksomhed i forhold til USA.

Hvad ligger der ifølge Kommissionen til grund for denne omkostningsforskel? Hvilke foranstaltninger agter den at træffe for at befri virksomhederne for disse byrder? Agter den følgelig at indstille indførelse af socialpagtlovgivning?

Svar afgivet på Kommissionens vegne af Erkki Liikanen

(31. marts 2000)

Det er klart, at forskellene mellem EU og USA, når det gælder den tid, det tager at etablere en ny virksomhed, og de dermed forbundne omkostninger, ikke er acceptable.

Hvor stor forskellen er, varierer mellem de enkelte medlemsstater og beror på forskellige forvaltningstraditioner og forskellige måder at tackle de problemer på, der fra tid til anden er opstået inden for handelsvirksomhed, som ikke er reguleret ved lov. Det er dog den almindelige opfattelse i samtlige medlemsstater, at sagsbehandlingen må forenkles, og at omkostningerne må reduceres. Kommissionen har hjulpet medlemsstaterne med at tackle dette problem på forskellig vis. I rapporten fra Taskforcen for Forenkling af Erhvervsklimaet (BEST)(1) er der sat fokus på dette spørgsmål i den fjerde henstilling: medlemsstaterne opfordres til at træffe foranstaltninger, der kan gøre det lettere at etablere en ny virksomhed. Som opfølgning til rapporten skal Kommissionen i henhold til handlingsplanen til fremme af iværksætterånden og konkurrenceevnen(2) overvåge og evaluere de fremskridt, der gøres i gennemførelsen af henstillingen om virksomhedsetablering(3), og udveksle oplysninger om optimal praksis.

Inden for rammerne af de samordnede aktioner, hvor Kommissionen hjælper medlemsstaterne med at finde frem til og udveksle optimal praksis på de områder, der er helt centrale for erhvervspolitikken, har spørgsmålet om virksomhedsetablering fået stor opmærksomhed. Kommissionens henstilling om forbedring og forenkling af erhvervsklimaet i forbindelse med virksomhedsetablering, som omtales i BEST-rapporten, indeholder et sammendrag af, hvilke eksempler på optimal praksis man har konstateret som led i den første samordnede aktion, der hang direkte sammen med emnet. Det må ifølge den nylige rapport om de samordnede aktioner(4) konstateres, at der er sket fremskridt på området. Således har f.eks. de franske Centres de formalités d'entreprises medført en markant forenkling af sagsbehandlingen for nyetablerede virksomheder. Desuden er der opmuntrende eksempler på, at medlemsstaterne lærer af hinandens erfaringer. Det portugisiske net af Centro de Formalidades das Empresas bygger således direkte på den franske model.

Ved hjælp af de samordnede aktioner er der også fundet eksempler på god praksis inden for finansiering, uddannelse og støttetjenester for nyetablerede virksomheder.

Derudover har Kommissionen med sit konsekvensvurderingssystem skærpet indsatsen for at få afklaret, hvilken effekt forslag til fællesskabsretsakter har for små og mellemstore virksomheder.

Kommissionen arbejder også på at lancere et initiativ om benchmarking inden for iværksætteri og innovation. Drøftelserne indledes i maj i Rådet (industri), og man forventer at se de første resultater under det franske formandskab.

I grønbogen om innovation(5) blev der påpeget en række konkrete problemer, man støder på ved etablering af innovative virksomheder. Mange af de foranstaltninger, der indgår i handlingsplanen for innovation(6),

omhandler foranstaltninger, der allerede er truffet, særlig når det gælder nye teknologibaserede virksomheder. I begyndelsen af 1999 blev der indledt en pilotaktion med det udtrykkelige formål at finde frem til, hvilke områder af erhvervslivet der frembyder særligt gunstige vilkår for en vellykket oprettelse af og vækst for nyetablerede virksomheder og spinoff-virksomheder. Denne pilotaktion vil også være nyttig ved valideringen og overførslen af nye strategier, der i EU's regioner har vist sig at være eksempler på optimal praksis for oprettelse af innovative virksomheder. Med hensyn til det ærede medlems spørgsmål om socialpagtlovgivning skal Kommissionen henvise til EF-traktatens artikel 137, stk. 2 (tidl. artikel 118).

Med det mål for øje har regeringskonferencen vedtaget erklæring nr. 26, der lyder som følger: De høje kontraherende parter noterer sig, at der under drøftelserne vedrørende artikel 118, stk. 2 [nu 137, stk. 2], i traktaten om oprettelse af Det Europæiske Fællesskab, var enighed om, at Fællesskabet med fastlæggelsen af minimumsforskrifter for beskyttelsen af arbejdstagernes sikkerhed og sundhed ikke agter at udøve forskelsbehandling over for arbejdstagere i små og mellemstore virksomheder på en måde, omstændighederne ikke berettiger til.

(1) De Europæiske Fællesskaber (1998). Rapport fra Taskforcen for Forenkling af Erhvervsklimaet. Kontoret for De Europæiske Fællesskabers Officielle Publikationer, Luxembourg. ISBN 92-828-3415-8.

(2) Rådets konklusioner om handlingsplanen til fremme af iværksætterånden og konkurrenceevnen, 29.4.1999.

(3) Kommissionens henstilling 97/344/EF af 22. april 1997 om forbedring og forenkling af erhvervsklimaet i forbindelse med virksomhedsetablering, EFT L 145 af 5.6.1997.

(4) Kommissionens rapport til Rådet, Europa-Parlamentet, Det Økonomiske og Sociale Udvalg og Regionsudvalget om erhvervspolitiske aktioner samordnet medlemsstaterne imellem. KOM(1999) 569 endelig udg.

(5) KOM(95) 688 endelig udg.

(6) KOM(96) 589 endelig udg.